Studiul de prefezabilitate pentru metroul din Cluj Napoca va dura doi ani, iar rețeaua va avea 16 km și 16 stații, spune primarul Emil Boc.

”Metroul este prevăzut din centrul Floreștiului, pe la Polus/Vivo, cum se numește acum. Are 16 km și 16 stații, cam la un km va fi o stație. Se va oprit la Podul Ira, iar de la Podul Ira metroul se va conecta cu calea ferată și vei putea merge până unde ai nevoie. Aproximativ doi ani durează realizarea acestui studiu de prefezabilitate, după care se va trece în faza următoare de de a gândi bani europeni, bani locali, bani naționali și parteneriat public-privat pentru finanța metroul”, a declarat Emil Boc la Napoca FM, citat de Știri de Cluj.

Este nevoie de metroul din Cluj Napoca, spune Boc

Primarul a susținut necesitatea unei rețele de transport subteran în Cluj Napoca. ”Sunt orășele mai mici în Uniunea Europeană cum este Bilbao, care au metrou de mai mulți ani. Dacă ne gândim la Clujul unui milion de oameni în zona metropolitană, Clujul are nevoie de această structură pentru a ne face viața mai ușoară”, a spus Emil Boc.

Costul real al metroului va fi spus de studiul de prefezabilitate.

Trenul metropolitan se va face mult mai repede

Primarul Emil Boc crede că trenul metropolitan va fi primul proiect care va deveni realitate.

”Trenul Metropolitan se va implementa mult mult mai repede, pentru că se implementează pe structura de cale ferată existentă. În acest moment este un proiect de modernizare a infrastructurii de cale ferată de la Cluj la Episcopia Bihor, proiect coordonat de Ministerul Transporturilor. Noi am studiat un coridor de 43 de km de la Nădășelu la Bonțida. Ne interesează să asigurăm mobilitatea forței de muncă pe această zonă, pentru că noi nu mai putem gândi Clujul în granițele strict administrative. Trebuie să gândim și în zona Apahida – Bonțida, chiar până la Huedin”. S spus Boc.

El a adăugat că este obligat să colaboreze cu localitățile din jur, dacă vrea ca Cluj Napoca să fie un oraș în continuare cu locuri de muncă bine plătite și să rămână tinerii acasă. ”Trebuie să fie salarii mai bine plătite, de la cel care lucrează la o cafenea, la cel care lucrează în construcții sau cercetare. Toți vor avea de câștigat. Clujul are nevoie de această viziune. Toate orașele europene, pentru că am studiat și eu ce au făcut alții în Europa, au așa ceva. (…) Acest tren metropolitan va avea stații intermediare în Baciu, la Tăietura Turcului, la Ira, stația dinspre Aeroport va fi mai aproape de Aeroport, pentru că se conectează Aeroportul de Gară și linia ferată, așa cum este în orice capitală europeană. Mergeți în Bruxelles și vedeți că cei care coboară din avion pot lua taxiul, autobuzul sau trenul, care circulă din oră în oră”, a precizat edilul,

El a precizat că se va face o licitație pentru desemnarea operatorului respectiv și toată zona de nord a Clujului va căpăta o altă componentă de dezvoltare. ”Infrastructura feroviară din acea zonă se modernizează în aceste momente din fonduri europene. Ne gândim la Clujul unui milion de oameni în zona metropolitană. Clujul are nevoie de această structură pentru a ne face viața mai ușoară”, a spus Emil Boc.